Document ID: /fineweb-2-swissfilter-quality_10-filterrobots/filtered/01522.jsonl.gz/87

El Post 23-J
Reclama un "nou impuls" a la negoció d'un referèndum i descarta eleccions anticipades a Catalunya
3 min
BarcelonaJa és tradició que el president Pere Aragonès tanqui el curs polític amb una compareixença davant dels mitjans de comunicació. Ho ha fet aquest dimarts després de l'última reunió del Govern abans de l'aturada estival. L'executiu sempre té molts fronts oberts, però n'hi ha un que ara mateix s'emporta tota l'atenció: la negociació per la investidura de Pedro Sánchez. Aragonès ha sigut clar: si el líder socialista vol els vots d'ERC per tornar a ser president haurà d'acceptar donar un "nou impuls a la negociació perquè Catalunya voti el seu futur i s'acabi la repressió". "Aquells que vulguin la investidura s'han de moure. Pedro Sánchez s'ha de moure i atendre l'agenda catalana".
Inscriu-te a la newsletter Política Una mirada a les bambolines del poderInscriu-t’hi
La negociació serà llarga i no s'intensificarà fins després del 17 d'agost, quan s'hagin constituït les Corts espanyoles. Ara bé, aquest dimarts Aragonès ha volgut fixar el perímetre de la negociació per deixar clar que hi hauran de formar part tant el dret a l'autodeterminació com l'amnistia. Són línies vermelles? No ha quedat del tot clar. El que segur que demana el president és "reforçar els espais de negociació", és a dir, reactivar la taula de diàleg que ja mesos que ha quedat aparcada.
Ara bé, no només el Procés forma part de les condicions del president per investir Sánchez. També li ha reclamat acabar amb "els dèficits en infraestructures i fiscals" de Catalunya. Una manera dir que també estaran sobre la taula negociadora, almenys per part d'ERC, el traspàs de Rodalies i la fi del dèficit fiscal. Per reclamar-ho, Aragonès ha recordat una vegada i una altra que Catalunya va ser decisiva el passat 23 de juliol per frenar un govern de PP i Vox. "Catalunya ha frenat un govern [espanyol] de la dreta i l'extrema dreta. Els que vulguin seguir governant hauran de complir amb Catalunya", ha resolt.
Però la negociació de la investidura no només serà una subhasta de propostes per part de l'independentisme. Des de l'Estat també comencen a arribar idees. Les dues primeres que han fet fortuna és la reforma del sistema de finançament i una quitança del deute català amb el Fons de Liquiditat Autonòmica (FLA). Aragonès no s'ha mostrat entusiasmat amb la idea, però no ha descartat res. La seva posició és que cal que Sánchez faci una proposta: "Ara mateix no en tenim cap".
Si la investidura té tots els focus és perquè els vots dels dos partits independentistes catalans són claus perquè Sánchez renovi el seu contracte a la Moncloa per quatre anys més: el set d'Esquerra i el set Junts. Malgrat tot, hi ha més atenció posada en el partit de Carles Puigdemont, ja que els republicans sempre s'ha mostrat més inclinats a donar suport al president per evitar un govern PP-Vox.
Esgotar la legislatura
Al marge de què acabi passant a Madrid, Aragonès també diversos fronts oberts a Catalunya. El primer, la manca d'estabilitat del seu Govern, que només té 33 diputats al Parlament dels 135 totals. El president no ha volgut entrar en "especulacions" sobre si convidarà Junts a tornar a entrar al Govern. Això sí, ha deixat clar que no té cap intenció de convocar eleccions anticipades aconsegueixi major o menor estabilitat: "Acabarem la legislatura". Com ho farà? Confia a anar sumant suport puntuals a la governabilitat, com per exemple els pressupostos.
L'altre problema són els mals resultats que el seu partit, Esquerra, acumula: 300.000 vots perduts a les municipals de maig i 400.000 a les generals. El president no amaga que "els resultats no són bons" i que cal "prendre nota i seguir treballant". Ara bé, el seu diagnòstic és que hi ha hagut un vot útil cap al PSC i Sumar per frenar el PP i Vox, un vot que podria tornar a Esquerra si les eleccions són al Parlament.